b'\n_START_ARTICLE_\nSavica\n_START_SECTION_\nSlap Savica\n_START_PARAGRAPH_\nSlap Savica prav gotovo sodi med tiste bolj znane slapove, ki imajo pridih romantike in poseben zgodovinski pomen. Je eden najbolj obiskanih slovenskih slapov in ima tudi velik turisti\xc4\x8dni pomen v bohinjskem koncu. \xc5\xbde France Pre\xc5\xa1eren ga je opeval tudi v bolj \xc5\xa1aljivih pesmih... in prav ob vzno\xc5\xbeju slapa se je najbr\xc5\xbe porodila ideja za znamenito pesnitev Krst pri Savici. Poleti, ob jutranji zarji, ko se prvi son\xc4\x8dni \xc5\xbearki dotaknejo padajo\xc4\x8dega pramena vode, se ob slapu naredi pre\xc4\x8dudovita mavrica. Vidni del Savice dobiva vodo iz \xc5\xa1ir\xc5\xa1ega kra\xc5\xa1kega obmo\xc4\x8dja 500 m vi\xc5\xa1je le\xc5\xbee\xc4\x8dega \xc4\x8crnega jezera. Savica je med slapovi v svetu svojevrstna posebnost, saj se vodni tok \xc5\xbee v skritem podzemlju razdeli na dva pramena. Ni\xc5\xbeje le\xc5\xbee\xc4\x8di desni, 25 m visok pramen te\xc4\x8de po podzemni razpoki iz vi\xc5\xa1je le\xc5\xbee\xc4\x8dega jezera v raziskanem podzemeljskem rovu. Levi, 78 m visok pramen prav tako te\xc4\x8de na vi\xc5\xa1ini istega podzemeljskega rova, vendar iz sosednjega jezera, v katerega se preliva voda iz tistega jezerca, iz katerega pronica voda navzdol v spodnji desni pramen.\n_START_SECTION_\nZanimivost\n_START_PARAGRAPH_\nPo mo\xc4\x8dnem de\xc5\xbeevju se v\xc4\x8dasih zgodi, da kra\xc5\xa1ko obmo\xc4\x8dje v \xc5\xa1ir\xc5\xa1i okolici \xc4\x8crnega jezera ne more ve\xc4\x8d po\xc5\xbeirati vse vode. Takrat postane slap Savica za kratek \xc4\x8das visok skoraj 600 m. V istem \xc4\x8dasu dobi na levi strani ve\xc4\x8d kot 600 m visoko slapi\xc5\xa1\xc4\x8de.\n_START_SECTION_\nDostop\n_START_PARAGRAPH_\nOd hotela Zlatorog blizu Bohinjskega jezera vodi lepo ozna\xc4\x8dena pe\xc5\xa1pot proti slapu. Eno uro spro\xc5\xa1\xc4\x8denega sprehoda in \xc5\xbee smo ob vzno\xc5\xbeju slapa. Bolj obi\xc4\x8dajna pot je od urejenega parkiri\xc5\xa1\xc4\x8da pri Domu Savica. Od tam nas smerokaz vodi naprej po cesti proti brunarici s spominki in vstopnino. Od tu krenemo po kamnitem mosti\xc4\x8du \xc4\x8dez Malo Savico in navzgor po urejeni in lepo vzdr\xc5\xbeevani stezi. Posebnost te poti so \xc5\xa1tevilne stopnice ki jih je 553. Le petnajst minut vzpona je do lesenega paviljona, od koder je lep pogled na slap.'